text: Droit devant les fossez avoit
   Un parc de palis, qui estoit
   Haus et grans et faiz et faitis.
   Léenz combatoient tous dis
   Cil qui combatre se devoient.
   À l'un cor de cel parc estoient
   PageV02P029
   Durbans et Sartans tout monté
   Et de la bataille apresté.
   Pour ce fu cil pars arréés
   Si faitement com vous oez,
   Que nus fouir ne s'en pouist
   Qui as II combatre vousist.
   Et Cléomadès est entré
   Ou parc, et lors s'est aprestez
   Chascuns de faire son devoir.
   Dedenz le parc, sachiez de voir,
   Mais k'entre aus trois ne demorerent.
   Et cil de defors refermerent
   Le parc, si k'entrer n'i pouist
   Nus hom, de quel part qu'il venist ;
   Et aussi issir n'en povoient
   Cil qui dedenz le parc estoient,
   Jusqu'à tant k'ert à fin menée
   Cele bataille, et achevée.
   Ainsi à coustume l'avoient.
  